ວັນທີ 15 ກັນຍາ, ທີ່ສຳນັກງານໃຫຍ່ສະຫະພັນບັນດາອົງການມິດຕະພາບຫວຽດນາມ (VUFO), ທ່ານນາງ ຫງວຽນເຟືອງງາ ປະທານ VUFO ໄດ້ໃຫ້ການຕ້ອນຮັບທ່ານ Qamar Abbas Khokhar, ອຸປະທູດຊົ່ວຄາວສະຖານທູດປາກິດສະຖານ ປະຈຳ ຫວຽດນາມ.
ກ່າວຄຳເຫັນທີ່ພິທີຕ້ອນຮັບ, ທ່ານນາງ ຫງວຽນເຟືອງງາ ປະທານVUFO ໄດ້ຢືນຢັນ: ສະຫະພັນບັນດາອົງການມິດຕະພາບຫວຽດນາມ ຍາມໃດກໍ່ຖືເປັນສໍາຄັນການພັດທະນາການພົວພັນກັບປາກິດສະຖານ ແລະ ບັນດາປະເທດເພື່ອນມິດຢູ່ອາຊີໃຕ້, ຮັບໃຊ້ຜົນປະໂຫຍດຕົວຈິງຂອງປະຊາຊົນສອງປະເທດເພື່ອສັນຕິພາບ, ສະຖຽນລະພາບ ແລະ ຄວາມຈະເລີນຮຸ່ງເຮືອງໃນພາກພື້ນ ແລະ ໃນໂລກ.
ສ່ວນທ່ານ Qamar Abbas Khokhar, ອຸປະທູດຊົ່ວຄາວສະຖານທູດປາກິດສະຖານ ປະຈຳ ຫວຽດນາມ ໄດ້ຕີລາຄາສູງຕໍ່ບັນດາຜົນງານການພັດທະນາຂອງຫວຽດນາມ ແລະ ຖືວ່າສອງປະເທດຍັງມີຄວາມສາມາດບົ່ມຊ້ອນການຮ່ວມມືຢ່າງຫຼວງຫຼາຍ, ພ້ອມກັນນັ້ນກໍ່ຕ້ອງສືບຕໍ່ເພີ່ມທະວີການຮ່ວມມືລະຫວ່າງສອງປະເທດ, ໂດຍສະເພາະແມ່ນໃນຂົງເຂດການທູດຂອງປະຊາຊົນ.
ທ່ານ Qamar Abbas Khokhar ກໍ່ຢືນຢັນວ່າຈະເຮັດຈົນສຸດຄວາມສາມາດຂອງຕົນເພື່ອປະກອບສ່ວນເຂົ້າໃນການພັດທະນາສາຍພົວພັນມິດຕະພາບ ແລະ ການຮ່ວມມືທີ່ເປັນມູນເຊື້ອລະຫວ່າງສອງປະເທດໃຫ້ນັບມື້ນັບແໜ້ນແຟ້ນຍິ່ງຂຶ້ນ.
ທີ່ການພົບປະ, ສອງຝ່າຍໄດ້ປຶກສາຫາລືກ່ຽວກັບບັນຫາຕ່າງໆທີ່ກ່ຽວຂ້ອງກັບການສ້າງຕັ້ງບັນດາກຸ່ມມິດຕະພາບ - ເຊິ່ງກາຍເປັນບັນດາຂົວຕໍ່ໃນການຮ່ວມມືໃນທຸກຂົງເຂດ. ຈາກນັ້ນ, ມຸ່ງໄປເຖິງການພັດທະນາບັນດາການເຄື່ອນໄຫວການພົບປະແລກປ່ຽນດ້ານປະຊາຊົນ, ມຸ່ງໄປເຖິງການສ້າງຕັ້ງສະມາຄົມມິດຕະພາບລະຫວ່າງສອງປະເທດ.
ທີ່ການພົບປະ, ສອງຝ່າຍຍັງສະແດງຄວາມຫວັງວ່າບັນດາການເຄື່ອນໄຫວເພື່ອຊຸກຍູ້ການພົບປະແລກປ່ຽນດ້ານປະຊາຊົນສອງປະເທດຈະໄດ້ຮັບການເພີ່ມທະວີໃນໄລຍະຈະມາເຖິງ.
ໄຊພອນ